Saru: Small het Bok-rugby versinnebeeld | Netwerk24
Deur Stephen Nell 10 Julie 2019 15:29
James Small op pad doellyn toe teen die Wallabies. Foto: Gallo Images
'n Man wat "altyd 'n spesiale plek in die Suid-Afrikaners se harte sal hê".
Só het Mark Alexander, president van die Suid-Afrikaanse Rugbyunie (Saru), hulde gebring aan die voormalige Springbok-vleuel James Small, wat Woensdag in die ouderdom van 50 gesterf het nadat hy vermoedelik 'n hartaanval gehad het.
"James het altyd met die soort passie en dapperheid gespeel wat Springbok-rugby versinnebeeld. Hy het op dieselfde manier gelewe. Op 50 is hy op 'n té jong ouderdom oorlede. Ons wil ons medelye aan sy familie en vriende in hierdie baie hartseer tyd betuig," het Alexander in 'n nuusverklaring deur Saru gesê.
Smal het sy buiging vir Suid-Afrika in 1992 se toets teen Nieu-Seeland op Ellispark gemaak. Hy het die laaste van sy 47 toetse in 1997 teen Skotland op Murrayfield gespeel.
In sy provinsiale loopbaan het Small vir Transvaal (nou die Goue Leeus), Natal (nou die Haaie) en Westelike Provinsie gespeel. Hy het die Curriebeker in die kleure van die WP en Haaie verower.